b"\n_START_ARTICLE_\nRolandskvadet\n_START_SECTION_\nOversettelse og gjendiktning\n_START_PARAGRAPH_\nDen store forskjellen mellom den n\xc3\xb8kterne historiske kilden og Rolandskvadet viser oss at bakgrunnen for kvadet m\xc3\xa5 v\xc3\xa6re en muntlig sagndiktning som har grodd frodig i hundre\xc3\xa5rene etter 778. Rolandskvadet ble straks sv\xc3\xa6rt popul\xc3\xa6rt. Det vitner de mange manuskriptene om. Kvadet ble gjennom ulike oversettelser fra velsk eller anglo-normannisk gjort kjent og popul\xc3\xa6rt ved de europeiske fyrstehusene. Etter \xc3\xa5 ha blitt spredd som del av senmiddelalderens europeiske adels- og hoffpoesi. _NEWLINE_Rolandskvadet ble ogs\xc3\xa5 grunnlaget for en del av den norr\xc3\xb8ne Karlamagn\xc3\xbas saga som ble skrevet mens H\xc3\xa5kon H\xc3\xa5konsson var konge i Norge. En prosaversjon av kvadet ble ogs\xc3\xa5 popul\xc3\xa6r lesning i mange land. I Danmark ble Keiser Karl Magnus's Kr\xc3\xb8nike trykt s\xc3\xa5 tidlig som 1534, men den finnes ogs\xc3\xa5 i et h\xc3\xa5ndskrevet manuskript fra s\xc3\xa5 tidlig som 1480._NEWLINE_Karlamagnussagaen ble i sin tur grunnlaget for en nordisk ballade om Roland og Magnus kongen. Denne balladen finnes i en lang f\xc3\xa6r\xc3\xb8ysk og i en kort norsk versjon. Stedsnavnet Roncevaux blir i denne sammenhengen til Ronsarvollen._NEWLINE_Middelalderlegendene om kampen mellom de kristne og sarasenerne p\xc3\xa5 Karl den stores tid ble ogs\xc3\xa5 popul\xc3\xa6re i den italienske renessansen gjennom Orlando furioso, Ludovico Ariostos ridderepos fra 1500-tallet. Her er den franske helten omd\xc3\xb8pt til Orlando fra Aspromonte i Calabria."